**จะเป็นอย่างไรถ้า TikTok ตกเป็นของ ‘อีลอน มัสก์’?**

16/01/2025

หลังจากที่ Twitter ได้ถูกเปลี่ยนให้เป็น X ไปเรียบร้อยแล้ว คุณคิดว่าจะเป็นอย่างไรถ้า TikTok ก็ตกไปเป็นของ ‘อีลอน มัสก์’ เช่นกัน?  
จากกรณีที่รัฐบาลของสหรัฐฯ แบนแอปพลิเคชัน TikTok เนื่องจากเหตุผลทางการเมืองที่รัฐบาลกลัวว่าข้อมูลส่วนตัวของประชากรที่เป็นผู้ใช้งานจะรั่วไหล จนทำให้เหล่าครีเอเตอร์ในสหรัฐฯ ต้องอาศัยพึ่งพาแพลตฟอร์มอื่นอย่าง Instagram และ YouTube เป็นหลัก   
ก่อนที่รัฐบาลฯ จะยื่นข้อเสนอให้ ByteDance ซึ่งเป็นบริษัทแม่ของ TikTok ต้องเลือกระหว่าง **‘ยอมขายกิจการ TikTok ให้กับนักลงทุนในสหรัฐฯ’** หรือจะถูกแบนอย่างถาวร แต่ทางบริษัท ByteDance และ TikTok ก็ออกมากล่าวเสมอว่าจะไม่ขายกิจการให้กับทางสหรัฐฯ   
อย่างไรก็ตาม เมื่อวันที่ผ่านมาได้มีข่าวเกี่ยวกับการขายกิจการ โดยคาดกันว่าธุรกิจที่มีมูลค่ากว่า 223.5 พันล้านดอลลาร์สหรัฐฯ อย่าง TikTok จะถูกขายให้กับ ‘อีลอน มัสก์’ หรือเจ้าของธุรกิจ และมหาเศรษฐีที่รวยที่สุดในโลกByteDance ยอมจำนนกับเงื่อนไขทางการเมืองของรัฐบาลสหรัฐฯ จริงหรือไม่? แล้ว TikTok จะตกไปอยู่ในมือของอีลอน มัสก์อย่างที่สื่อหลายสำนักคาดการณ์ไว้หรือไม่? หาคำตอบไปพร้อมๆ กันได้ในบทความนี้

**ข้อยุติทางการเมืองระหว่าง TikTok และรัฐบาลสหรัฐฯ จะเป็นไปในทิศทางไหนได้บ้าง?**

นับตั้งแต่รัฐบาลสหรัฐฯ มีมติแบน TikTok โดยอ้างเหตุผลด้านความมั่นคง และความปลอดภัยในข้อมูลส่วนตัวของประชากร ก็ได้มีการดำเนินทางกฎหมายระหว่าง TikTok และรัฐบาลสหรัฐฯ เกิดขึ้นมาอย่างต่อเนื่อง  
ยิ่งผลจากการเลือกตั้งครั้งล่าสุด โดนัลด์ ทรัมป์ได้รับคะแนนโหวตชนะพรรคฝั่งตรงข้าม หลายคนก็คาดการณ์ว่าประธานาธิบดีทรัมป์น่าจะเข้มงวดกับแอปพลิเคชันที่มีบริษัทแม่เป็นบริษัทยักษ์ใหญ่ของจีนไม่น้อย ซึ่งนั่นอาจเป็นปัจจัยที่บีบให้ TikTok ต้องยอมขายกิจการให้กับนักธุรกิจสหรัฐฯ ไปในที่สุด เหมือนกับนโยบายการต่างประเทศที่ค่อนข้างอนุรักษ์นิยาม และเน้นกีดกันต่างชาติ  
อย่างไรก็ตาม ก่อนที่ TikTok จะถูกแบนอย่างเป็นทางการในวันอาทิตย์ที่ 19 มกราคมนี้ ประธานาธิบดีโดนัลด์ ทรัมป์ได้ยื่นคำร้องในการเลื่อนการตัดสินของศาลออกไป โดยกล่าวว่ารัฐบาลใหม่ภายใต้การนำของทรัมป์จะหารือเพื่อหาข้อยุติทางการเมืองเกี่ยวกับเรื่องนี้ใหม่อีกที  
  
ทั้งนี้ แม้ว่าทรัมป์จะสามารถขอให้ศาลไม่แบบ TikTok ได้ แต่ก็อาจจะสร้างผลกระทบต่อรัฐบาลของเขาเอง เนื่องจาก Apple, Google และ Oracle ก็อาจจะยังคงถอด TikTok ออกอยู่ดี เพราะถ้าปล่อยให้แอปฯ TikTok ยังดำเนินการอยู่ต่อไปก็อาจจะทำให้บริษัทเหล่านี้ถูกปรับได้ หากทรัมป์เปลี่ยนแปลงจุดยืนเกี่ยวกับ TikTok ในภายหลัง

**อีลอน มัสก์ถูกจับตามองว่าเป็น ‘ผู้ที่มีกำลังซื้อ TikTok มากที่สุด’ ในตอนนี้**

ในขณะที่ TikTok ยังต้องลุ้นต่อไปว่าสุดท้ายแล้วศาลจะตัดสินอย่างไร และสถานการณ์ของ TikTok ในสหรัฐฯ จะดำเนินไปทิศทางไหนต่อจากนี้ แต่กระแสที่ว่าบริษัทของสหรัฐฯ จะเข้ามาซื้อกิจการ TikTok ไปก็ค่อยๆ ขยายมากขึ้น โดยหลายบริษัทที่น่าจะมีกำลังซื้อมากพอสำหรับมูลค่าทางเศรษฐกิจของ TikTok ได้ก็มีเพียงไม่กี่บริษัทเท่านั้น เช่น  
**[  ] Amazon**ผู้เชี่ยวชาญชี้ให้เห็นถึงความสัมพันธ์ระหว่าง TikTok และ Amazon ที่ดีหลายประการ เช่น ความร่วมมือในการแชร์ข้อมูลสินค้า เพื่อให้ผู้ใช้สามารถดูและเลือกซื้อสินค้าของ Amazon ได้ในแอปฯ TikTok  นอกจากนี้ผู้เชี่ยวชาญยังมองว่า Amazon เป็นผู้ซื้อที่มีศักยภาพ เนื่องจากจ่ายเงินเพื่อโฆษณาสินค้าหรือบริการของ Amazon ให้กับ TikTok มากเป็นอันดับที่ 3 อีกด้วย  
**[  ] Oracle และ Walmart**สองบริษัทนี้เคยร่วมมือกันซื้อกิจการแอปพลิเคชันในปี 2020 ก่อนที่จะถูกรัฐบาลของโจ ไบเดนระงับไปด้วยเหตุผลด้านความปลอดภัย อย่างไรก็ตาม จากสถานการณ์ในปัจจุบันอาจมีความเป็นไปได้ว่าบริษัท Oracle และบริษัท Walmart อาจร่วมมือกันอีกครั้งเพื่อคว้า TikTok ไปเป็นของตัวเอง  
**[  ] Microsoft**ในปี 2020 บริษัท Microsoft เคยพยายามซื้อ TikTok ไปแต่เจรจาล้มเหลว อย่างไรก็ตาม เป็นไปได้เหมือนกันว่าถ้าข้อกำหนดของศาลยังคงเป็นแบบเดิม ซึ่งก็คือ ByteDance จะต้องขาย TikTok ให้กับบริษัทสหรัฐฯ ไม่แน่ว่า Microsoft ก็อาจจะกลับมาเพื่อซื้อกิจการอีกครั้งก็ได้  
**[  ] อีลอน มัสก์ เจ้าของบริษัท Tesla**หลังจากที่รัฐบาลสหรัฐฯ ยังไม่มีท่าทีโอนอ่อนให้กับ TikTok นักวิเคราะห์จาก Wedbush ระบุว่า ByteDance จำเป็นต้องหาเงินจำนวนกว่า 40-50 พันล้านดอลลาร์สำหรับการดำเนินการในสหรัฐฯ ต่อไป ซึ่งถ้าจะต้องขายกิจการ TikTok ให้กับบริษัทสหรัฐฯ จริงๆ อีลอน มัสก์ที่เคยซื้อกิจการ Twitter ไปเมื่อปี 2022 ในราคากว่า 44 พันล้านดอลลาร์ก็น่าจะเป็นผู้ซื้อที่มีศักยภาพเช่นกัน  
นอกจากนี้ความสัมพันธ์ระหว่างอีลอน มัสก์ที่เป็นเจ้าของ Twitter หรือ X ในปัจจุบันและเป็นเจ้าใหญ่ในอุตสาหกรรมยานยนต์อย่าง Tesla กับประธานาธิบดีโดนัลด์ ทรัมป์ยังสะท้อนให้เห็นความเป็นไปได้ที่ว่า การซื้อกิจการ TikTok ของมีอีลอน มัสก์จะทำให้สหรัฐฯ และตัวอีลอน มัสก์เองมีรายได้มหาศาลมากขึ้น  
แต่ในขณะที่สื่อต่างๆ เริ่มจับตามองบริษัทยักษ์ใหญ่ในสหรัฐฯ ว่าจะมีท่าทีอย่างไร โดยเฉพาะอีลอน มัสก์ที่ดูเหมือนจะเป็นผู้ซื้อที่มีศักยภาพมากที่สุดในตอนนี้ ตัวแทนโฆษกของ TikTok ก็ออกมากล่าวว่าบริษัทแม่อย่าง ByteDance ไม่มีข้อตกลง หรือการเจรจาว่าจะขายกิจการ TikTok ให้กับใครทั้งสิ้น  
อย่างไรก็ตาม แม้ว่าตอนนี้ ByteDance จะยังยืนยันในจุดยืนของตัวเองที่จะไม่ขาย TikTok ให้กับบริษัทต่างชาติ และถึงแม้ว่า TikTok จะยังไม่ถูกแบนอย่างถาวรในวันอาทิตย์ที่จะถึงนี้ แต่ก็ยังไม่อาจวางใจในท่าทีของรัฐบาลชุดใหม่ภายใต้การนำของโดนัลด์ ทรัมป์ได้  
  
เมื่อต้องเผชิญกับเงื่อนไขทางการเมืองที่หลีกเลี่ยงไม่ได้อย่างนี้ อนาคตของแพลตฟอร์มที่มีความนิยมสูงสุดเป็นอันดันต้นๆ ของโลกอย่าง TikTok จะเป็นอย่างไร? ต้องรอติดตามคำตัดสินของศาล และมติจากรัฐบาลสหรัฐฯ กันต่อไป  
  
อ้างอิง  
– China Reportedly Considers Elon Musk As Potential TikTok Buyer —Here’s Everything We Know : Antonio Pequeño IV and Mary Whitfill Roeloffs, Forbes – <https://bit.ly/4fXfM8S>  
– Here’s How Much Elon Musk Could Buy TikTok For—As China Reportedly Eyes Deal : Derek Saul, Forbes – <https://bit.ly/4akb43Z>  
– How to Buy TikTok Stock in 2025 : Adam Levy, The Motley Fool – <https://bit.ly/3PzV1VR>

**คำถามที่ 1 (แบบเลือกตอบ)**  
เหตุผลที่รัฐบาลสหรัฐฯ ต้องการแบน TikTok คืออะไร?  
ก. ความขัดแย้งด้านเศรษฐกิจระหว่างสหรัฐฯ และจีน  
ข. ความกังวลเกี่ยวกับข้อมูลส่วนตัวของผู้ใช้งาน  
ค. การสนับสนุนผู้ผลิตแอปพลิเคชันในประเทศ  
ง. การไม่ปฏิบัติตามข้อกำหนดด้านภาษี

เฉลย ข. ความกังวลเกี่ยวกับข้อมูลส่วนตัวของผู้ใช้งาน

**คำถามที่ 2 (แบบข้อเท็จจริงหรือความคิดเห็น)**

จากบทความนี้ จงพิจารณาว่าข้อความต่อไปนี้เป็น “ข้อเท็จจริง” หรือ “ความคิดเห็น”

1. รัฐบาลสหรัฐฯ แบน TikTok โดยอ้างเหตุผลด้านความมั่นคงและความปลอดภัยของข้อมูลส่วนตัว
2. ByteDance ยืนยันว่าจะไม่ขายกิจการ TikTok ให้กับบริษัทในสหรัฐฯ
3. อีลอน มัสก์เป็นผู้ที่เหมาะสมที่สุดในการซื้อกิจการ TikTok
4. การซื้อ TikTok ของอีลอน มัสก์อาจสร้างรายได้มหาศาลให้กับสหรัฐฯ
5. TikTok เป็นแพลตฟอร์มที่มีความนิยมสูงสุดเป็นอันดับต้นๆ ของโลก

**คำตอบ**:

1. ข้อเท็จจริง
2. ข้อเท็จจริง
3. ความคิดเห็น
4. ความคิดเห็น
5. ข้อเท็จจริง

**คำถามที่ 3 (แบบเติมคำตอบแบบปิด)**  
ByteDance เป็นบริษัทแม่ของ TikTok ตั้งอยู่ในประเทศใด?  
**คำตอบ**:  
จีน

**คำถามที่ 4 (แบบเติมคำตอบแบบเปิด)**  
อธิบายว่าการซื้อ TikTok ของอีลอน มัสก์อาจส่งผลกระทบต่ออุตสาหกรรมโซเชียลมีเดียและการเมืองในสหรัฐฯ อย่างไร  
**คำตอบตัวอย่าง**:  
การซื้อ TikTok ของอีลอน มัสก์อาจส่งผลให้เกิดการรวมศูนย์อำนาจในอุตสาหกรรมโซเชียลมีเดียมากขึ้น ซึ่งอาจส่งผลกระทบต่อการแข่งขันและความหลากหลายของแพลตฟอร์ม นอกจากนี้ยังอาจส่งผลให้มีการเปลี่ยนแปลงนโยบายการจัดการข้อมูลส่วนบุคคลที่เข้มงวดขึ้น เพื่อสอดคล้องกับกฎหมายของสหรัฐฯ การซื้อขายดังกล่าวยังอาจส่งผลต่อความสัมพันธ์ทางการเมืองระหว่างสหรัฐฯ และจีน เนื่องจาก TikTok เป็นสินทรัพย์ดิจิทัลสำคัญของ ByteDance

**คำถามที่ 5 (แบบเติมคำตอบแบบอิสระ)**  
หากคุณเป็นผู้บริหารของ ByteDance คุณจะจัดการกับสถานการณ์นี้อย่างไร?  
**คำตอบตัวอย่าง**:

* การเพิ่มความโปร่งใสในการดำเนินธุรกิจ เช่น การแสดงให้เห็นว่านโยบายการจัดการข้อมูลของ TikTok ปลอดภัยและไม่ส่งผลกระทบต่อความมั่นคงของสหรัฐฯ
* พิจารณาหาพันธมิตรในประเทศสหรัฐฯ เพื่อดำเนินธุรกิจต่อไปโดยไม่จำเป็นต้องขายกิจการทั้งหมด